राजीव के हत्यारों के लिए तमिलनाडु विस में प्रस्ताव पारित  
तमिलनाडु विधानसभा ने सर्वसहमति से प्रस्ताव पारित कर राष्ट्रपति से पूर्व राजीव गांधी के हत्यारों की दया याचिका की समीक्षा करने का अनुरोध किया है।
तमिलनाडु विधानसभा ने मंगलवार को सर्वसहमति से प्रस्ताव पारित कर राष्ट्रपति प्रतिभा पाटिल से पूर्व प्रधानमंत्री राजीव गांधी के हत्यारों की दया याचिका की समीक्षा करने का अनुरोध किया है, जिसमें उन्होंने अपने मृत्युदंड को आजीवन कारावास में बदलने की अपील की थी।  मुख्यमंत्री जयललिता ने विधानसभा में प्रस्ताव पेश करते हुए कहा, "मुख्यमंत्री के रूप में मैं या तमिलनाडु सरकार अथवा राज्यपाल मुरुगन उर्फ श्रीहरन, सनथन उर्फ सुथेंद्रराजा और एजी पेरारिवलन उर्फ अरिवु की दया याचिकाओं की समीक्षा नहीं कर सकते।"  उन्होंने कहा कि राज्य के लोगों की चिंता और विभिन्न राजनीतिक दलों की अपील पर राज्य सरकार की ओर से यह प्रस्ताव लाया गया है। उन्होंने कहा कि सरकार राज्यपाल को यह प्रस्ताव भेजेगी। इससे पहले सोमवार को जयललिता ने राज्य के मुख्य विपक्षी दल द्रविड़ मुनेत्र कड़गम के अध्यक्ष और पूर्व मुख्यमंत्री एम. करुणानिधि पर इस मुद्दे को लेकर दोहरा मानदंड अपनाने का आरोप लगाया था।